ทองคำปิดวันศุกร์ร่วงกว่า 8 ดอลล์
สัญญาทองคำตลาดนิวยอร์กปิดปรับตัวลงเมื่อคืนวันศุกร์ที่ผ่านมา (24 ก.ค.) จากการแข็งค่าของสกุลเงินดอลลาร์
26 ก.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ลดลง 8.6 ดอลลาร์ หรือ 0.79% ปิดวันศุกร์ที่ผ่านมา (24 ก.ค.) ที่ 1,085.50 ดอลลาร์/ออนซ์ และปรับตัวลดลง 4.1% ในสัปดาห์นี้ ทำสถิติลดลงเป็นสัปดาห์ที่ 5 ติดต่อกัน
ส่วนสัญญาโลหะเงินส่งมอบเดือนก.ย.ลดลง 21.3 เซนต์ หรือ 1.46% ปิดที่ 14.488 ดอลลาร์/ออนซ์ และสัญญาพลาตินัมส่งมอบเดือนต.ค.ลดลง 0.4 ดอลลาร์ หรือ 0.04% ปิดที่ 980.70 ดอลลาร์/ออนซ์
ราคาทองคำปรับตัวลดลง เนื่องจากได้รับแรงกดดันจากการปรับตัวเพิ่มขึ้นของสกุลเงินดอลลาร์เมื่อเทียบกับสกุลเงินหลักส่วนใหญ่ในตระกร้าเงินเมื่อคืนนี้ ขณะที่ดัชนีดอลลาร์ ซึ่งเป็นมาตรวัดสกุลเงินดอลลาร์เทียบกัลสกุลเงินหลักในตระกร้าเงิน ปรับตัวเพิ่มขึ้น 0.07% แตะที่ 97.27 โดยปกติ ราคาทองคำและสกุลเงินดอลลาร์จะเคลื่อนไหวในทิศทางที่ตรงกันข้าม เนื่องจากการแข็งค่าของดอลลาร์จะส่งผลให้ทองคำมีราคาสูงขึ้นสำหรับนักลงทุน สำนักข่าวซินหัวรายงาน